बस्सै दी नियालपै च थुआड़ियां लत्तां पथरान लगियां न. लगदा ऐ उन्दे च लऊ नईं ; लाल प्रीऊलियां द्रौड़ा करदियां न. जगा-जगा डंग मारदियां ! खीर दस बारां मैंट बस लेट पुजदी ऐ. शुकर करो पुज्जी ऐ ! गड्डी दी बाडी ओवरलोडिंग ते जागतें दे लपकने करी कपासी होई गेदी ऐ। स्टापै पर खड़ोती दी भीड़ा च किछ हलचल होई ऐ। जेकर तुसें गड्डी पर चढ़नां तां कफ कुंजी लौ। तुसेंगी दस्सने दी के लोड़ ऐ ! बगैर धिक्के मारे जां खादे दे एदे च थार नईं थोना। गड्डी खड़ोंदे गै जशीले गबरू सब्बनें थमां पैहलें अन्दर दड़न लगदे न। तुस बी मूण्डें ते छाती दा पूरा जोर ला करदे ओ। अन्दर बड़दे इक ‘जैंटरमैना’ दे मत्थे पर परसीने दे तोपे उब्बरी आए न। सीटा तगर पुज्जने गित्तै उसी खरी मशक्कत करनी पेई ऐ। रले दे धक्के च तुस बी अन्दर उठी आए ओ। जैंटलमैना गी चंगी चाली पछानदे ओ। पर जोकी उस कशा कन्नी कट्टी जन्दे ओ। दो बरे पैहलें यूनिवर्सिटी च ओ तुसाढ़ा प्रफैसर हा।